caribou
Store norske leksikon,Biologi,Dyreriket,Ryggstrengdyr,Virveldyr,Pattedyr,Klovdyr,Hjortefamilien,Capreolinae,Rangifer
Caribou (også kalt karibu) er nordamerikanske og grønlandske varianter av rein, og de tilhører altså samme art som eurasisk rein (Rangifer tarandus). Rein og caribou forekommer sirkumpolart i Nord-Europa, Sibir og Nord-Amerika med to hovedtyper, skogsrein og tundrarein, som igjen deles i underarter med ulik geografisk utbredelse.
I likhet med annen rein kan begge kjønn hos caribou ha gevir. Størrelsen varierer mellom underarter fra om lag 70 kg til over 200 kg, simler (hunndyr) er noe mindre enn bukkene. Underarter Caribou i Nord-Amerika deles gjerne inn i fem eller seks underarter med utbredelse fra boreale skogområder i nordlige USA og Canada, til tundra og høgarktisk ørken på øyer lengst i nord. Caribou har naturlig nok mange likhetstrekk med eurasisk rein når det gjelder biologi og livshistorie, og tilpasning til ulike naturmiljø kommer til uttrykk både i varierende kroppsstørrelse, utseende og atferd hos ulike underarter. Eksempelvis er utseende, sosial struktur og trekkatferd svært forskjellig hos skogscaribou (Rangifer tarandus caribou) og tundralevende bestander som Peary caribou (Rangifer tarandus peary). Les mer i Store norske leksikon rein